བོད་རྒྱལ་ཐོག་མ་གཉའ་ཁྲི་བཙན་པོ་ནི་གྲུབ་མཐའི་དགོས་དབང་གིས་མི་རིགས་གཞན་དང་ས་གནས་གཞན་ཞིག་ནས་འཁྲུངས་བའི་འཆལ་གཏམ་མང་བོ་བཤད་དེ་བོད་ཀྱི་ལོ་རྒྱུས་རྣལ་མར་སླད་བསྲེས་ཡོད་ནའང་།ད་ལྟའི་དུས་འདིར་བོད་ཀྱི་ལོ་རྒྱུས་སྨྲ་བ་དག་གི་རྣམ་དཔྱོད་ཀྱི་རྩལ་ལས་བཤད་སྟངས་དེའི་གཟུ་ལུམ་རྡོལ་བར་བྱས་ཡོད་པ་མ་ཟད།བོད་ཀྱི་རྒྱལ་བོ་ཐོག་མ་ནི་བོད་རང་ས་ནས་སྐྱེས་ཤིང་རང་ཡུལ་ནས་མཚར་ལོངས་བྱུང་བ་ཞིག་ཡིན་པ་སྟེ།ཏུན་ཧོང་ཡིག་རྙིང་ལས་གཉའ་ཁྲི་བཙན་པོའི་གདུང་ཁུངས་མི་འདྲ་བ་ཁག་གསུམ་བྱུང་བ་རུ་འདི་ལྟར་བཀོད་ཡོད་པ་སྟེ།ཡུལ་དང་མཁར་དུ་བཅས་པ་སོ་སོ་ཡུལ་བདེ་བཞི་ལས།སྤུ་རྒྱལ་བོན་གི་བཙན་པོ་ལྡེའུ་རྒྱལ་པོ་ཐོད་རྒྱལ་བྱུང་སྟེ།ལ་ལའྀ་མཆྀད་ནས་ནྀ་རྒྱལ་ཕྲན་བཅུ་གཉིས་ལ་གཏོགས་ཤེས་ཀྱང་མཆྀ།མྱྀ་གཏོག་ཤེས་ཀྱང་མཆྀ།བཙན་པོའྀ་གདུང་རབ་ཀྱྀ་ཁུངས་སྨོས་པའ།གནམ་དགུང་གྀ་སྟེང་ན།ལྷ་ཀུ་སྐུསྤྱྀ་སེར་བཞྀས་བརྒྱྀ་བའ།མ་སངས་ཐམ་ཅད་གྀ་བདག་པོ།སྲིད་པ་ཀུན་ལ་མངའ་མཛད་པའ།ཕྱྭ་འྀ་གཡང་ཕྱྭ་ལགས་ཤེས་ཀྱང་མཆྀ།རྣམ་གཉྀས་སུ་ནྀ་གདོལ་པར་ཤ་ཟའྀ་རྀགས།རྒྱལ་པོ་གདོང་དམར་གྱྀ་རྀགས།གངས་རྀ་བྱུན་ཀོར་གྱྀ་ནྀ་བདག་པོ།གནོད་སྤྱིན་ཛ་ཞེས་བགྱྀ་བའྀ་རྀགས་ལགས་ཤེས་ཀྱང་མཆྀ།རྣམ་གསུམ་དུ་ནྀགནམ་རིམ་པ་གསུམ་གྱྀ་སྟེང་ན།ཁྲྀ་བར་ལ་བདུན་ཚྀག་ཤེས་བགྱྀ།གནམ་གྀ་ལྷ་ལས།ས་ག་དོག་དྲུག་དུ།འགྲེང་འགོ་ནག་གྀ་རྗེ་མྱེད་གྀ་རྗེ།དུད་རྔོག་ཆག་བླ་མྱེད་ཀྱི་བླར།བློན་པོ་ལྷོ་རྔེགས།བོན་པོ་མཚེ་གཅོ།ཕྱག་ཚང་ཤ་སྤུགམྱྀ་རྗེ་ལྷ་དང་བདུད།དུ་བརྒྱྀས་ནས།ཡུལ་བོད་ཀ་གཡག་དྲུག་དུ་བྱོན་ཞེས་མཆྀ།གང་ལགས་ཀྱང་མྱྀ་མངོན་།གདུང་སྤུ་བོད་དང་སྤུ་རྒྱལ་དུ་གསོལ།ཞེས་པ་འདི་ནི་གནའ་དུས་ཀྱི་བསམ་བློའི་ཆ་དང་བདེན་དོན་གྱི་རང་བཞིན་ལྡན་ལ།བསྲེས་ལྷད་མ་ཤོར་བའི་བོད་ཀྱི་ལོ་རྒྱུས་རྙིང་ཤས་ཀྱི་གྲས་ཡིན་པར་གདོན་མི་ཟ།དེའི་རྒྱུ་མཚན་ནི་མིང་བརྡའི་ཆ་ནས་བོད་ཀྱི་མངའ་མཛད་དག་གི་རིགས་རུས་དག་སོར་འཇོག་བྱས་ཡོད་པ་མ་ཟད།དཔྱད་བརྗོད་པ་མང་བོ་ཞིག་གིས་གོང་གི་གཉའ་ཁྲིའི་གདུང་ཁུངས་མི་མཐུན་པ་གསུམ་བྱུང་བ་དང་།ཡང་མཁས་པ་ལྡེའུ་སོགས་ལས་བྱུང་བའི་གཉའ་ཁྲིའི་གདུང་ཁུངས་ལ་གསང་བ་དང་བསྒྲགས་པ།ཡང་གསང་ངམ་གསང་བའི་ནང་གི་གསང་བ་ནི་ཐེ་རང་གི་རིགས་ལས་བྱུང་བ་ཡིན་པ་ཡིན་པར་བཤད་པ་ནི་ནང་འགལ་དུ་མཐོང་གིན་ཡོད་ནའང་།ཕྲན་གྱི་ལྟ་ཚུལ་ལྟར་ན་གནོད་སྦྱིན་གྱི་རིགས་ནི་བོད་ཀྱི་མངའ་མཛད་ཐོག་མའི་མིའི་ཚོགས་སྡེ་དེར་གོ་དགོས་པ་ལས།བན་བོན་གྱི་མི་མ་ཡིན་གྱི་འགྲེལ་སྟངས་མིན་པར།ཡིག་ཚང་དག་ཏུ་གནོད་སྦྱིན་བཙན་ཞེས་བོད་ཀྱི་གདོད་མའི་མིའི་རིགས་རུས་སམ་ཚོགས་སྡེ་ཡི་འབོད་སྟངས་ཤིག་ཡིན་པ་མ་ཟད།བཙན་དང་གཉན།ཀྲོག་ཀྲོག་འདྲེ་དང་དམར་འཇམ་ལྷ།མ་སངས་སམ་ཐེ་རང་།བདུད་དང་སྲིན་པོ་སོགས་ནི་བོད་ཀྱི་གདོད་མའི་རུས་ཚན་སྔ་ཤོས་དག་གི་མིང་ཡིན་པ་ལས།ཆོས་ལུགས་ཀྱི་ལྷ་འདྲེ་ཡི་འགྲེལ་སྟངས་ལྟར་མིན་པར།མ་བྲག་སྲིན་མོ་ཞེས་བོད་ནི་བདུད་སྲིན་གྱི་རིགས་ཡིན་པ་ཡོངས་གྲགས་ཀྱིས་ཁས་ལེན་བཞིན་དུ།ལྟ་གྲུབ་གཞན་ཞིག་གིས་ལོག་འགྲེལ་བྱེད་དགོས་དོན་མེད་པར་སྙམ་ལ།བོད་ཀྱི་རྒྱལ་བོ་གཉའ་ཁྲི་བཙན་པོ་ནི་ཐེ་རང་མང་སྙ་ཨུ་བེ་ར་ལས་ཆད་ཅེས་པའི་ཨུ་བེ་ར་ནི་གནོད་སྦྱིན་གཞན་གྱིས་མི་ཐུབ་པ་ཞེས་པའི་སྒྲ་ཅུང་ཙམ་འགྱུར་བར་སྙམ་པས།གནོད་སྦྱིན་གྱི་རིགས་ཡིན་པ་དང་གནོད་སྦྱིན་གྱི་རིགས་ལས་ཐེ་རང་ངམ་མ་སངས་ཀྱི་རིགས་རུས་ཀྱི་ཚོགས་སྡེ་ལ་གཏོགས་མ་པ་མ་ཟད།དེ་དག་གི་རྒྱལ་བོ་རུ་གྱུར་བས་མ་སངས་ཐམས་ཅད་ཀྱི་བདག་པོ་ཞེས་འབོད་ཀྱིན་པ་དག་ནི་དོན་གྱིས་བོད་ཀྱི་གདོད་མའི་རིགས་རུས་ཀྱི་ཁོངས་སུ་གཏོགས་པས།དོན་གཅིག་མིང་གི་རྣམ་གྲངས་ཡིན་པར་སྙམ།བོད་ཀྱི་རུས་ཆེན་བཞི་དང་དྲུག་གི་འགྲེལ་སྟངས་དེ་ཡང་བོད་ཀྱི་རུས་ཚན་འདི་དག་གི་མན་ལ་བྱུང་བ་ཞིག་ཡིན་པར་སྙམ་མོད།བརྗོད་དོན་དང་གྱེས་པར་དོགས་ནས་གནས་སྐབས་བསྐྱུང་བར་བྱ་རྒྱུ་ཡིན།